ଧାମନଗରଃ ବିଜେଡି ଷ୍ଟାର ପ୍ରଚାରକ ତାଲିକାରୁ ମନ୍ତ୍ରୀ ସମୀର ଦାସ ବାଦ, ସ୍କୁଲ ଓ ଗଣଶିକ୍ଷା ମନ୍ତ୍ରୀ ସମୀର ରଂଜନ ଦାସଙ୍କ ଉପରେ ଦଳ ସୁପ୍ରିମୋ ଖପ୍ପା ନେଇ ଚର୍ଚ୍ଚା, ଦଳର ସୁପ୍ରିମୋ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଦଳର ଯେଉଁ ନେତା ମନ୍ତ୍ରୀ ବିଧାୟକଙ୍କ ଉପରେ ଅସନ୍ତୁଷ୍ଟ ଥାଆନ୍ତି ତାହା ସିଧାସଳଖ ଭାବରେ ପ୍ରକାଶ ନ କରି ଏବେ ପରୋକ୍ଷରେ ସୂଚାଇ ଦେଉଛନ୍ତି ଏବଂ ସତର୍କ କରି ଦେଉଛନ୍ତି ବୋଲି କୁହାଯାଉଛି । ଧାମନଗର ଉପନିର୍ବାଚନ ପ୍ରଚାର ପାଇଁ ଦଳ ପକ୍ଷରୁ ୪୦ ଜଣିଆ ଷ୍ଟାର ପ୍ରଚାରକ ତାଲିକା ପ୍ରକାଶ କରାଯାଇଛି । ଏଥିରେ ମନ୍ତ୍ରୀ ଶ୍ରୀ ଦାସଙ୍କ ନାମ ସ୍ଥାନ ପାଇ ନାହିଁ । ତାଲିକାରୁ ତାଙ୍କୁ ବାଦ୍ ଦେବା ଫଳରେ ତାକୁ ନେଇ ଚର୍ଚ୍ଚା ଚାଲିଛି ।
ଜିଲ୍ଲାପରିଷଦ ସଭ୍ୟ ଧର୍ମେନ୍ଦ୍ର ସାହୁଙ୍କ ହତ୍ୟା ଘଟଣାରେ ମନ୍ତ୍ରୀ ସମୀରଙ୍କ ନାଁରେ ଅଭିଯୋଗ ଆସିଛି । ବିଶେଷ କରି ଆତ୍ମହତ୍ୟା ପୂର୍ବରୁ ଧର୍ମେନ୍ଦ୍ର ଯେଉଁ କେତେ ଜଣଙ୍କ ନାଁ ତାଙ୍କ ମୃତ୍ୟୁ ପାଇଁ ଦାୟୀ ବୋଲି ଉଲ୍ଲେଖ କରିଛନ୍ତି, ସେଥିରେ ମନ୍ତ୍ରୀ ସମୀର ଙ୍କ ନାଁ କହିଛନ୍ତି । ଏଣୁ ମନ୍ତ୍ରୀଙ୍କ ଇସ୍ତଫା ଦାବିରେ ବିରୋଧୀ ଆନ୍ଦୋଳନ ଚଳାଇଛନ୍ତି । ବିଭିନ୍ନ ବିକ୍ଷୋଭ ଓ ପ୍ରତିବାଦ ବିଜେପି ପକ୍ଷରୁ କରାଯାଉଛି । କଂଗ୍ରେସ ଯୁବ ସଂଗଠନ ମଧ୍ୟ ଆନ୍ଦୋଳନ କୁ ଓହ୍ଲାଇଛି । ଫଳରେ ମନ୍ତ୍ରୀଙ୍କ ପାଇଁ ଅଡୁଆ ପରିସ୍ଥିତି ସୃଷ୍ଟି ହୋଇଛି ।
